ชสอ.ตุนเงิน4พันล้าน ให้สหกรณ์รีไฟแนนซ์
ชสอ.จัดสรรเงิน 4,000 ล้านบาท เปิดสหกรณ์กู้รีไฟแนนซ์คิดดอกเบี้ย 4.6%
13 ส.ค. 2558

ชสอ.จัดสรรเงิน 4,000 ล้านบาท เปิดสหกรณ์กู้รีไฟแนนซ์คิดดอกเบี้ย 4.6%
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้เตรียมเงินประมาณ 4,000 ล้านบาท เพื่อจัดทำโครงการเงินกู้พิเศษเพื่อชำระหนี้สถาบันการเงินอื่น(รีไฟแนนซ์หนี้) สำหรับสหกรณ์สมาชิกที่กู้เงินไปรีไฟแแนนซ์จากสถาบันการเงินอื่นในอัตราดอกเบี้ยเงินกู้ 4.6% แต่เมื่อหักเฉลี่ยเงินปันผลคืนแล้ว อัตราดอกเบี้ยเงินกู้สุทธิจะอยู่ที่ 4.43% ระยะเวลาการผ่อนชำระยาว 72 งวด
ทั้งนี้ อัตราดอกเบี้ยเงินกู้รีไฟแนนซ์ของ ชสอ.จะถูกกว่าธนาคารพาณิชย์ที่คิดดอกเบี้ยเงินกู้สำหรับลูกค้ารายใหญ่ชั้นดีแบบมีระยะเวลา (เอ็มโออาร์) เฉลี่ย 7.1% อัตราดอกเบี้ยเงินกู้ลูกค้ารายใหญ่ชั้นดีแบบเบิกเงินเกินบัญชี เฉลี่ย 7.8% หรืออัตราดอกเบี้ยเงินกู้ลูกค้ารายย่อยเฉลี่ยอยู่ที่ 8.38%
สำหรับเงื่อนไขการกู้เงินครั้งนี้ เพื่อการชำระหนี้สถาบันการเงินอื่นเท่านั้น โดยจะต้องส่งหลักฐานให้ ชสอ. ส่วนวงเงินกู้เท่ากับทุนเรือนหุ้นบวกทุนสำรองของสหกรณ์ แต่ไม่เกินรายละ 500 ล้านบาท และสหกรณ์ผู้กู้โครงการนี้จะต้องมีหนี้ที่ไม่ก่อให้เกิดรายได้ (เอ็นพีแอล) ไม่เกิน 1.5% 
ขณะเดียวกัน ชสอ.ได้ปรับอัตราดอกเบี้ยเงินฝากให้สอดคล้องสถานการณ์ทางเศรษฐกิจและตลาดเงิน โดยเงินฝากออมทรัพย์อัตราดอกเบี้ยอยู่ที่ 0.6-0.95% ส่วนเงินฝากเวลา 7 วัน ดอกเบี้ย 1.6-1.8% ฝาก 14 วัน ดอกเบี้ย 1.65-1.85% ฝาก 1 เดือน ดอกเบี้ย 1.15-1.5% ฝาก 3 เดือน ดอกเบี้ย 1.8-2.5% ฝาก 6 เดือน ดอกเบี้ย 2.2-3% และฝาก 12 เดือน ดอกเบี้ย 2.6-3.2%